ศาลรัฐธรรมนูญ นัดพิจารณารับคำร้องของ กกต.หรือไม่ กรณีขอให้ตีความสูตรคำนวณ ส.ส.บัญขีรายชื่อ รวมทั้งพิจารณาสมาชิกภาพ ส.ส. ของหัวหน้าพรรคอนาคตใหม่
ศาลรัฐธรรมนูญ นัดพิจารณารับคำร้องของ กกต.หรือไม่ กรณีขอให้ตีความสูตรคำนวณ ส.ส.บัญขีรายชื่อ ว่าหากคำนวณให้พรรคที่มีคะแนนต่ำกว่าค่าเฉลี่ยได้ ส.ส.จะขัดกับรัฐธรรมนูญหรือไม่ รวมทั้งพิจารณาสมาชิกภาพ ส.ส. ของหัวหน้าพรรคอนาคตใหม่         ช่วงบ่ายวันนี้ ศาลรัฐธรรมนูญ จะมีการประชุมเพื่อพิจารณารับหรือไม่รับคำร้อง ของคณะกรรมการการเลือกตั้ง (กกต.) ที่ขอให้ศาลรัฐธรรมนูญวินิจฉัยว่า การคำนวณ ส.ส.บัญชีรายชื่อ ตามมาตรา 91 ของรัฐธรรมนูญ แห่งราชอาณาจักรไทย พุทธศักราช 2560 ประกอบมาตรา 128 แห่งพระราชบัญญัติประกอบรัฐธรรมนูญ ว่าด้วยการเลือกตั้งสมาชิกสภาผู้แทนราษฎร พ.ศ. 2561 ซึ่งการคิดคำนวณดังกล่าวอาจทำให้พรรคการเมืองที่มี ส.ส.ที่พึงจะมีได้ต่ำกว่าค่าเฉลี่ยต่อ ส.ส.หนึ่งคนได้รับการจัดสรร ส.ส.ได้หรือไม่และชอบด้วยรัฐธรรมนูญแห่งราชอาณาจักรไทย พ.ศ.2560 มาตรา 91 หรือไม่         นอกจากนี้ ศาลรัฐธรรมนูญ จะพิจารณาคำร้องของคณะกรรมการการเลือกตั้ง(กกต.) ที่ขอให้พิจารณาวินิจฉัยสมาชิกภาพ ส.ส.ของนายธนาธร จึงรุ่งเรืองกิจ ส.ส.บัญชีรายชื่อ ลำดับที่ 1 ห้วหน้าพรรคอนาคตใหม่ กรณีถือหุ้นสื่อ อันเป็นลักษณะต้องห้ามมิให้ใช้สิทธิสมัครรับเลือกตั้งเป็น ส.ส. ซึ่งเป็นเหตุให้สมาชิกภาพ ส.ส.สิ้นสุดลงตามรัฐธรรมนูญ มาตรา 101(6) ประกอบมาตรา 98(3)         โดยก่อนหน้านี้ กกต.มีมติเป็นมติเอกฉันท์ โดยเห็นว่า จากพยานหลักฐาน บริษัทวี-ลัค มีเดีย จำกัด เป็นบริษัท ที่ระบุวัตถุประสงค์ในการยื่นจดทะเบียนต่อกรมพัฒนาธุรกิจการค้า กระทรวงพาณิชย์ ว่า ประกอบกิจการหนังสือพิมพ์และสื่อมวลชน อีกทั้งเมื่อพิจารณาจากงบการเงินของบริษัทฯ พบว่ามีรายได้จากการขายนิตยสาร ให้บริการโฆษณา ซึ่งถือเป็นการประกอบธุรกิจสื่อสารมวลชน และยังคงประกอบกิจการอยู่ ไม่มีการจดทะเบียนยกเลิกบริษัท หรือเสร็จการชำระบัญชี อีกทั้งยังปรากฏชื่อ นายธนาธร เป็นผู้ถือหุ้นตั้งแต่ปี 2558 จนถึงวันที่ 21 มี.ค. 62 ดังนั้นเมื่อ กกต. ประกาศเปิดสมัครรับเลือกตั้ง ส.ส.วันที่ 4-8 ก.พ. จึงเท่ากับว่าขณะที่ นายธนาธร ยื่นใบสมัครลงรับเลือกตั้ง นายธนาธร ยังถือหุ้น บริษัทวี-ลัค มีเดีย จำกัดอยู่ จึงเข้าข่ายขาดคุณสมบัติเนื่องจากเป็นบุคคลที่ห้ามใช้สิทธิสมัครรับเลือกตั้งตามรัฐธรรมนูญมาตรา 98(3) และ พ.ร.ป.เลือกตั้ง ส.ส. พ.ศ.2561 มาตรา 42(3)